बिना हेलमेट वाले सौ चालकों के चालान
अलवर | यातायातपुलिस ने शुक्रवार को भी शहर में बिना हेलमेट चलने वाले वाहन चालकों के खिलाफ कार्रवाई की और वाहन चालकों को यातायात नियमों की पालना करने एवं हेलमेट लगाने को लेकर समझाइश की। पुलिस ने ट्रैफिक नियमों के उल्लंघन पर 104 वाहन चालकों पर कार्रवाई कर उनके चालान काटे। इनमें 100 चालान बिना हेलमेट वाले दुपहिया वाहन चालकों के किए गए जबकि 3 सवारी बैठाकर वाहन चलाने पर 3 चालकों एवं बिना नंबरी एक वाहन चालक के खिलाफ कार्रवाई की गई। एसपी कैलाश चंद विश्नोई ने बताया कि बिना हेलमेट वाहन चलाने वालों के खिलाफ यह अभियान जारी रहेगा। अभियान को सफल बनाने के लिए ट्रैफिक पुलिस के अलावा अन्य थानों की पुलिस को सहयोग करने के निर्देश दिए हैं। यातायात पुलिसकर्मियों ने होपसर्कस, घंटाघर, बस स्टैंड, एसएमडी सर्किल, बिजलीघर चौराहा, काशीराम चौराहा, कालीमोरी एवं भगत सिंह सर्किल पर दुपहिया वाहन चालकों को हेलमेट लगाने को लेकर समझाइश की और वाहन चालकों को हेलमेट की अनिवार्यता को लेकर जागरूक कर उन्हें यातायात नियमों की पालना करने पर बल दिया। अभियान के तहत दो दिनों में ट्रैफिक पुलिस ने करीब 240 वाहन चालकों के खिलाफ कार्रवाई की है।
hin_Deva hin_Deva